Henrik Dam Kristensen (S), 1997-12-11:
Det har indimellem været en - synes jeg - god debat, som for nogle af tilhørerne har handlet om »technolocality«, hvis man må bruge det udtryk, men også sådan lidt generelt har handlet noget om EU.
Jeg tror måske, at det på den baggrund var på sin plads også at få gjort det til en del af debatten, for medlemskabet er faktisk vigtigt for dansk fiskeri.
Det giver os adgang til en række farvande, som vi ellers ikke ville have mulighed for at kunne fiske i.
er det sådan, at Nordsøen er det vigtigste fiskefarvand for dansk fiskeri, og at fangsten i andre medlemslandes områder udgør omkring 70 pct. af den samlede fangstværdi for danske fiskere.
Det er EU's aftale med Norge, der sikrer Danmark adgang til rige norske farvande.
Tilsvarende aftaler indgår EU med Island, Færøerne og Grønland, og EU sikrer ved aftaler inden for internationale fiskeriorganisationer Danmark adgang til andre farvande og bestande. Jeg tror, at det vil være vigtigt at få slået fast i den diskussion, som vi ofte har om fiskeripolitikken, hvor vi meget tit hører om ting, som måske kan være bekymrende for enkelte fiskere, og som giver megen genlyd i den danske debat, at uden et medlemskab var dansk fiskeri rigtig dårligt stillet.
Det er en af de diskussioner, som er vanskelige, for når resultatet foreligger, kan man altid påstå, at det skyldtes, at man havde gjort et for dårligt forarbejde.
Det kan så også, vil jeg gerne indrømme, her være vanskeligt at argumentere stærkt imod, for resultatet er jo åbenlyst. Jeg synes, det er lidt vigtigt at holde fast i, at Kommissionen forelagde sit forslag tilbage i oktober 1996 og Folketinget også i oktober 1996 fik kendskab til de elementer, der var i forslaget.
Fra første færd var det sådan, at Danmark helt specifik fokuserede på to områder, nemlig udvidelsen af bomtrawlfiskerimulighederne - dem, der har været så megen diskussion om i dag med flytning af kassen op til Hvide Sande - og en nedsættelse af mindstemålet for rødspætter til 22 cm, som faktisk undervejs har været nede på 17 cm.
Derefter gik arbejdet i gang.
Der har været masser af møder i Rådets arbejdsgrupper.
Danmark har deltaget og har prioriteret det højt at deltage og være velforberedte.
Siden februar 1996 har vi haft et meget bredt udvalg siddende med repræsentanter fra alle dele af erhvervet, som vi løbende har fortalt, hvilke fremskridt der var sket, og hvor vi stadig væk havde problemer.
Der er ingen, der er ingen overhovedet, som havde interesser i at følge det, som ikke også har haft gode muligheder for at følge det særdeles tæt.
Fra dag et har jeg været klar over, at det var problematisk først og fremmest i forhold til udvidelsen af bomtrawlkassen og i forhold til nedsættelse af mindstemålene.
Derfor har jeg også i mit politiske arbejde netop prioriteret de to ting særdeles højt.
Jeg tror også, det er vigtigt at få slået fast, at selv om vi har diskuteret de uheldige elementer, som regeringen vel at mærke fra første færd gjorde opmærksom på og har arbejdet for at forbedre, så er der også positive elementer og endda ikke så få i det, der er vedtaget omkring tekniske bevaringsforanstaltninger.
Det hele er ikke så sort som sådant.
Det synes jeg også er et budskab, som skal udgå fra debatten her i dag.
Det forhindrer ikke, at der er områder, som nu er så klart beskrevet, som Danmark fortsat vil være særdeles optaget af at få gjort noget ved.
Det er forslaget til vedtagelsen i øvrigt også udtryk for.
Nu skal vi bruge de kommende måneder, de kommende år til at forstærke vores argumentation.
Her vil jeg også gerne sige, at jeg vil lægge meget vægt på, at også Danmarks Fiskeriforening går ind i den debat med den styrke, de nu måtte have i forhold til at påvirke deres søsterorganisationer rundtomkring.
Afslutningsvis vil jeg sige, at når vi så et øjeblik kigger væk fra diskussionen, spillet om sorteper, køen ved håndvasken osv., så synes jeg, der var et element i debatten, som for mig har været afgørende, nemlig det, at jeg fornemmer et meget bredt Folketing, som er optaget af bæredygtighedstanken, som er optaget af, at de flotte ord og tilkendegivelser eksempelvis på Nordsøkonferencen bliver til andet end ord.
Ja, at Danmark fortsat vil være i front og være det land, der presser på, for at vi internationalt sikrer, at der kommer mere bæredygtighed ind i vores fiskeripolitik.
Er det det, der er situationen også efter debatten i dag, så har debatten ikke været så forgæves endda.